32005R1608
L 256/13
JURNALUL OFÍCIAL AL UNIUNII EUROPENE
REGULAMENTUL (CE) NR. 1608/2005 AL COMISIEI
din 30 septembrie 2005
de modificare a Regulamentului (CEE) nr. 3149/92 de stabilire a normelor de punere în aplicare a furnizării de alimente din stocurile de intervenție pentru persoanele cele mai defavorizate din Comunitate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3730/87 al Consiliului din 10 decembrie 1987 de stabilire a normelor generale aplicabile furnizării către anumite organizații a unor produse alimentare provenind din stocurile de intervenție și destinate distribuirii către persoanele cele mai defavorizate din Comunitate (1), în special articolul 6,
întrucât:
(1)
Articolul 4 din Regulamentul (CEE) nr. 3149/92 al Comisiei (2) stabilește normele privind invitațiile de participare la licitație pentru organizarea furnizării, în statele membre care participă la acțiunea comunitară de distribuire, a unor produse alimentare provenind din stocurile de intervenție și destinate persoanelor celor mai defavorizate.
(2)
Produsele care urmează a fi retrase din stocurile de intervenție în cadrul planului anual pot fi furnizate în aceeași stare sau transformate pentru fabricarea de produse alimentare sau pot fi retrase ca plată pentru furnizarea sau fabricarea de produse alimentare mobilizate pe piața comunitară. În cazul ultimului tip de furnizare, ar trebui să se precizeze produsele disponibile din stocurile de intervenție care pot fi retrase ca plată pentru fabricarea de produse cerealiere și de produse lactate.
(3)
Pentru a răspunde mai bine cererii asociațiilor caritabile și pentru a lărgi gama de produse alimentare furnizate, ar trebui precizat faptul că produsele retrase din stocurile de intervenție pot fi încorporate, în anumite condiții, în alte produse pentru fabricarea de produse alimentare.
(4)
În conformitate cu articolul 47 alineatul (1) din Regulamentul (CE) nr. 1254/1999 al Consiliului din 17 mai 1999 privind organizarea comună a pieței în sectorul cărnii de vită și mânzat (3), începând cu 1 iulie 2002 nu mai este posibilă intervenția publică în sectorul cărnii de vită și mânzat ca instrument permanent de susținere a pieței. Prin urmare, Regulamentul (CEE) nr. 3149/92 ar trebui adaptat la noua situație.
(5)
Regulamentul (CEE) nr. 3149/92 ar trebui modificat în consecință.
(6)
Măsurile prevăzute de prezentul regulament sunt conforme cu avizul comitetelor de gestionare în cauză,
ADOPTĂ PREZENTUL REGULAMENT:
Articolul 1
Regulamentul (CEE) nr. 3149/92 se modifică după cum urmează:
1.
Articolul 4 se modifică după cum urmează:
(a)
la alineatul (1) litera (b), al treilea paragraf se înlocuiește cu următorul text:
„Cu toate acestea, în cazul în care în stocurile de intervenție nu mai există orez disponibil, Comisia poate autoriza retragerea unor cereale din stocurile de intervenție ca plată pentru furnizarea de orez și de produse pe bază de orez mobilizate pe piață.”;
(b)
la alineatul (2) litera (a), după al treilea paragraf se inserează următorul paragraf:
„În cazul prevăzut la al doilea paragraf a treia liniuță și atunci când produsele furnizate în schimbul cerealelor retrase din stocurile de intervenție cuprind orez sau produse pe bază de orez, invitația de participare la licitație specifică faptul că produsul care urmează a fi retras este o anumită cereală, deținută de un organism de intervenție.”;
(c)
alineatul (2a) se înlocuiește cu următorul text:
„(2a) Produsele provenind din intervenție pot fi încorporate sau adăugate altor produse mobilizate pe piață pentru fabricarea de produse alimentare destinate furnizării pentru punerea în aplicare a planului. În astfel de cazuri, produsele care provin din stocurile de intervenție trebuie să reprezinte cel puțin 40 % din greutatea netă a produsului alimentar care urmează a fi furnizat.
În cazul prevăzut la primul paragraf, invitația de participare la licitație prevede în mod expres cerința ca produsele care provin din stocurile de intervenție să reprezinte cel puțin 40 % din greutatea netă a produsului alimentar care urmează a fi furnizat.”
2.
La articolul 5 alineatul (1), al doilea paragraf se elimină.
3.
Anexa se elimină.
Articolul 2
Prezentul regulament intră în vigoare la 1 octombrie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 septembrie 2005.